[{"text_idx": "#000002", "text": "Effaith y pandemig ar amseroedd talu cyflenwyr"}, {"text_idx": "#000003", "text": "Gyda busnesau\u2019n wynebu heriau a risgiau newydd, a yw\u2019r pandemig wedi cael effaith ar amseroedd talu cyflenwyr? Yn ein postiad diweddaraf, mae Anthony Flynn yn archwilio\u2019r effaith y mae\u2019r pandemig wedi\u2019i chael ar daliadau anfonebau."}, {"text_idx": "#000004", "text": "Rhwng cyfnodau clo, prinder cynnyrch ac absenoldeb staff, achosodd pandemig COVID-19 aflonyddu mawr ar weithgarwch busnes. Ym maes y gadwyn gyflenwi, y rhagdybiaeth oedd y byddai\u2019r pandemig yn atal cyflenwyr rhag cael eu talu\u2019n brydlon neu hyd yn oed rhag cael eu talu o gwbl [1]. Gwelid y sefyllfa ar gyfer pob credydwr masnach fel un ansicr a nodwyd bod cyflenwyr bach mewn sefyllfa arbennig o fregus."}, {"text_idx": "#000005", "text": "Roedd y data a ddaeth i\u2019r amlwg yn dangos cymylau rhybudd ar y gorwel. Roedd cwmni\u0308au anariannol yn yr Unol Daleithiau yn arafu taliadau i gyflenwyr i gynyddu eu harian wrth law [2] tra bod contractwyr yn mynegi nerfusrwydd mewn arolygon ynghylch pryd byddent yn cael eu talu am wasanaethau a roddwyd [3]."}, {"text_idx": "#000006", "text": "Roedd rhagdybiaethau ynghylch oedi gyda thaliadau yn cael eu gyrru gan brofiad argyfwng bancio rhyngwladol 2008. Arweiniodd y dirwasgiad a ddeilliodd o hynny at gwmni\u0308au\u2019n ymestyn eu hamseroedd talu cyflenwyr 10 diwrnod ar gyfartaledd yn yr Unol Daleithiau a 7 diwrnod yn Ewrop [1]. Er nad yw hynny\u2019n ymddangos yn llawer iawn o bosib ar bapur, mae oedi o\u2019r math hwn cyn talu yn amddifadu cwmni\u0308au o arian ar gyfer gwariant cyfredol a buddsoddiad cyfalaf a gall sbarduno adwaith cadwyn o daliadau hwyr ar draws diwydiant."}, {"text_idx": "#000007", "text": "Pam mae\u2019r newid hwn mewn ymddygiad talu yn digwydd? Mewn cyfnod o ansicrwydd economaidd, mae cwmni\u0308au am gadw arian parod a chryfhau eu mantolen. Mae eu hamharodrwydd i gymryd risg yn cynyddu, ac mae meddylfryd hunan-gadwraeth yn cymryd drosodd nes bod amodau masnachu arferol yn dychwelyd. Yn nodweddiadol, y cyflenwyr sy\u2019n ysgwyddo baich y cwtogi ariannol hwn a rhaid iddynt ymdopi ag aros yn hwy i gael eu talu."}, {"text_idx": "#000008", "text": "I ddychwelyd at y pandemig ac arferion talu cyflenwyr \u2013 wnaeth hynny bethau\u2019n waeth, yn o\u0302l y disgwyl? Yr ateb, er syndod, yw na. Dengys dadansoddiad a gynhaliais ar arferion talu cyflenwyr miloedd o gwmni\u0308au mawr yn y Deyrnas Unedig mai ychydig iawn o newid a gafwyd yn yr amser a gymerwyd gan brynwyr i setlo eu hanfonebau gyda chyflenwyr rhwng dechrau 2018 a diwedd 2021. Bu hyd yn oed welliant ymylol yn y dangosyddion arfer talu yn ystod y pandemig."}, {"text_idx": "#000009", "text": "Ym mlynyddoedd 2018 a 2019, cyn y pandemig, roedd cwmni\u0308au\u2019r Deyrnas Unedig yn cymryd 37 diwrnod ar gyfartaledd i dalu eu cyflenwyr. Arhosodd y ffigur hwn yn gyson ar hyd blynyddoedd y pandemig, 2020 a 2021. Cyn y pandemig, roedd cwmni\u0308au\u2019n setlo tua 54% o\u2019u hanfonebau o fewn y cyfnod safonol o 30 diwrnod. Yn ystod y pandemig, mae\u2019r ffigur hwn wedi gwella i 56%. Mae\u2019n werth nodi hefyd bod canran yr anfonebau a dalwyd yn unol a\u0302\u2019r telerau y cytunwyd arnynt wedi codi yn ystod y pandemig, o 69% yn 2018 i 73.5% yn 2021. Cyflawnwyd yr olaf heb i gwmni\u0308au addasu eu hamseroedd talu safonol."}, {"text_idx": "#000010", "text": "Sut gallwn ni gyfrif am y canlyniadau hyn? Rhan o\u2019r ateb yw\u2019r cymorth ariannol digynsail a ddarparwyd gan lywodraeth y Deyrnas Unedig i fusnesau. Amcangyfrifir bod \u00a3150B wedi cael ei ddarparu ar ffurf benthyciadau adfer, grantiau, gohiriadau TAW, rhyddhad ardrethi a chynlluniau cadw swyddi [4]. Roedd hyn yn helpu cwmni\u0308au i barhau\u2019n hylifol a chyflawni eu rhwymedigaethau ariannol i gredydwyr. Ni chafwyd cefnogaeth gan y Llywodraeth ar y raddfa hon yn ystod argyfwng ariannol 2008, ac roedd y wasgfa hylifedd ar gwmni\u0308au a ddilynodd hynny yn un o\u2019r rhesymau pam yr oedd cyflenwyr yn ei chael yn anodd sicrhau taliad."}, {"text_idx": "#000011", "text": "Arweiniodd y pandemig hefyd at newid yng nghydbwysedd y pw\u0302er rhwng prynwyr a chyflenwyr. Mae tagfeydd cynhyrchu tramor a chyfyngiadau logisteg wedi golygu bod prynwyr yn cael eu hunain yn cystadlu a\u0302\u2019i gilydd i sicrhau cyflenwadau prin. O dan yr amodau hyn, mae\u2019n ddoeth talu cyflenwyr yn brydlon er mwyn cadw eu cefnogaeth. Dangoswyd ewyllys da hefyd gan gwmni\u0308au i\u2019w cyflenwyr a\u2019u partneriaid masnachol. Mae Nationwide UK, Sainsbury\u2019s ac M&S ymhlith y cwmni\u0308au stryd fawr a gyflymodd y taliad i gyflenwyr bach i\u2019w helpu trwy\u2019r pandemig [5]."}, {"text_idx": "#000012", "text": "Mae pandemig COVID-19 wedi troi\u2019r ddoethineb arferol ynghylch sut mae\u2019r economi yn gweithredu ar ei phen. I\u2019r gymysgedd gallwn ychwanegu ei fod wedi drysu disgwyliadau ynghylch trafodion ariannol rhwng prynwyr a chyflenwyr. Roedd rheswm dros gredu y byddai\u2019n ymestyn amseroedd talu ac yn cynyddu\u2019r diffyg cydymffurfio a\u0302 thelerau y cytunwyd arnynt, ond gwelwyd nad oedd hynny\u2019n wir, o leiaf nid yng nghyd-destun y Deyrnas Unedig. Mae pob argyfwng economaidd ac o ran y gadwyn gyflenwi yn wahanol, felly mae angen i ni fod yn ofalus wrth ddefnyddio profiadau\u2019r gorffennol i ragfynegi\u2019r dyfodol."}, {"text_idx": "#000013", "text": "Mae Anthony Flynn yn Uwch-ddarlithydd Rheoli Prynu a Chyflenwi. Mae ganddo ddiddordeb ymchwil arbennig mewn ro\u0302l busnesau bach a chanolig mewn cadwyni cyflenwi yn y sector cyhoeddus."}]